text: গাজীপুর সম্পর্কে - গাজীপুর প্রেস
  এক সময়ের প্রাচীন জনপদ 'ভাওয়াল' পরগনা বর্তমানে গাজীপুর নামে পরিচিত। ভাওয়াল নামকরনের পিছনে রয়েছে সুদীর্ঘ ঐইতিহাসিক পটভূমি। বিভিন্ন সূত্র থেকে ধারনা করা হয় যে, প্রায় আড়াই হাজার বছর পূর্বে বঙ্গ জনপদের এ অঞ্চল মোঘল সম্রাট আশোকের শাসনাধীন ছিল। এ ধারণার কারন জয়দেবপুরে অবস্থিত সাকাশ্বর স্তম্ভ। প্রাচীনযুগ থেকেই এ অঞ্চলের ডবাক ডাকুরাই সাকেশ্বর প্রভূতি ক্ষুদ্র জনপদ পাল, দাস, চেদী ও চন্ডালদের দ্বারা শাসিত হয়। মুসলিম শাসনামলে এই জনপদগুলো ভাহওয়াল (ভাওয়াল) নামে সুবৃহৎ পরগনায় পরিণত হয়।
  বর্তমান গাজীপুর জেলার শ্রীপুর, কালিয়াকৈর (আংশিক), কাপাসিয়া, কালীগঞ্জ, টঙ্গীসহ ময়মনসিংহ জেলার গফরগাও ও ত্রিশাল উপজেলার অংশবিশেষ, ঢাকা জেলার সাভার উপজেলার অংশবিশেষ, নারায়ণগঞ্জ জেলার রূপগঞ্জ উপজেলার উত্তরাংশ এবং টঙ্গীর পশ্চিমে হরিরামপুর ইউনিয়ন নিয়ে এই ক্ষুদ্র চেদী রাজ্যগুলো বিদ্যমান ছিল। ভাওয়াল নাম নিয়ে নানা মতভেদ পরিলক্ষিত হয়। ভাওয়াল গবেষক নুরুল ইসলাম ভাওয়ালরত্নের মতানুসারে, চন্ডাল রাজাদের পতনের পর ভাওয়াল গাজীদের অধিকারে আসে। কারও কারও মতে, ভদ্রপাল বা ভবপাল নাম থেকে ভাওয়াল নামকরণ হয়। মহাভারতে বর্ণিত কুরুক্ষেত্র যুদ্ধের সময় 'ভবপাল' নামক রাজ্যের অস্তিত্ব সম্পর্কে জানা যায়। মতান্তরে, 'ভগালয়' থেকে ভাওয়াল নামের উৎপত্তি, কারণ মহাভারতে 'ভগালয়' নামেরও উল্লেখ রয়েছে। ব্রম্মা- পুরাণে ভদ্র' নামের একটি বর্ণনা পাওয়া যায়। গবেষক নুরুল ইসলামের মতে, আইন-ই-আকবরী গ্রন্থ থেকেই প্রথম জানা যায় যে, এ অঞ্চলের নাম ভাওয়াল।
  ১৯৭৮ সালে জয়দেবপুর ইউনিয়ন পরিষদের তৎকালীন চেয়ারম্যান আ.ক.ম মোজাম্মেল হক কে আহবায়ক করে প্রাথমিকভাবে ঢাকা সদর উত্তর মহকুমাকে জয়দেবপুরে স্থানান্তরের প্রক্রিয়া আরম্ভ হয়। সে সময় সরকার মহকুমার নামকরণের জন্য একটি কমিটি গঠন করে। কমিটির পক্ষ থেকে 'ভাওয়াল', 'ভাওয়ালগড়' ও 'গাজীপুর'-এ তিনটি নাম প্রস্তাব করে সরকারের কেবিনেট বিভাগে পাঠানো হয়। ভাওয়ালের বীর গাজীদের অবদানের স্বীকৃতিস্বরূপ সরকার 'গাজীপুর' নামটি অনুমোদন করে এভাবে গঠিত হয় গাজীপুর মহকুমা।